Predkladacia správa

Návrh dobrovoľného príspevku Slovenskej republiky do medzinárodných fondov na likvidáciu zbraní a munície na Ukrajine na rokovanie vlády predkladá minister zahraničných vecí E. Kukan ako iniciatívny materiál. 

Predmetný návrh na vyčlenenie dobrovoľných príspevkov Slovenskej republiky vo výške 30.000,- EUR z rozpočtovej kapitoly Ministerstva zahraničných vecí SR určenej na pravidelné príspevky SR do medzinárodných organizácií súvisí nielen s tým, že Ukrajina patrí medzi priority slovenskej zahraničnej politiky a aktuálnou politickou situáciou na Ukrajine, ale osobitne aj so stavom zabezpečenia a nadmerným počtom zbraní a munície v skladoch susednej krajiny. Medzinárodné spoločenstvo v posledných mesiacoch vyvinulo úsilie pomôcť Ukrajine s likvidáciou ručných a ľahkých zbraní a munície a na tento účel založilo niekoľko fondov na financovanie likvidácie nevybuchnutej a nadbytočnej munície a deštrukcie arzenálu ručných a ľahkých zbraní a prenosných protilietadlových systémov. Táto pomoc sa realizuje prostredníctvom projektov v rámci NATO/Partnerstvo za mier a v rámci OBSE. Navrhovaný dobrovoľný príspevok Slovenskej republiky do týchto fondov je vhodným a žiaducim krokom Slovenskej republiky pri praktickej realizácií jej deklarovaných priorít voči Ukrajine a bude takisto pozitívnym signálom smerom k novej administratíve prezidenta V. Juščenka. SR by svojím príspevkom zároveň pomohla k odstráneniu bezpečnostného rizika (deštrukcia ručných a malých zbraní na Ukrajine znižuje riziko ich neoprávneného použitia v súvislosti s organizovaným zločinom a likvidácia prenosných protilietadlových systémov je dôležitá z hľadiska boja proti terorizmu).

V rámci NATO v súčasnosti prebieha projekt, ktorého cieľom je likvidácia 133 000 ton munície a 1 500 000 kusov ručných a ľahkých zbraní, pričom zahŕňa aj likvidáciu prenosných protilietadlových systémov. Projekt je súčasťou programu Partnerstvo za mier (PzM). V rámci OBSE Ukrajina požiadala o pomoc pri likvidácii 122 400 ton nadbytočnej munície, ktorá sa nachádza v 35 nedostatočne zabezpečených muničných skladoch. 

Po posúdení všetkých politických a finančných aspektov danej problematiky Ministerstvo zahraničných vecí navrhuje poskytnúť dobrovoľný príspevok Slovenskej republiky vo výške 20.000.- EUR (v prepočte 760.000,- Sk na základe kurzu NBS z 28. 2. 2005) do fondu PzM/NATO zameraného na likvidáciu munície a ručných a ľahkých zbraní na Ukrajine a vo výške 10.000,- EUR (v prepočte 380.000,- Sk na základe kurzu NBS z 28. 2. 2005)do fondu OBSE pre likvidáciu munície na Ukrajine.

Vzhľadom na skutočnosť, že navrhované príspevky sú dobrovoľného charakteru a ide o nepredvídané operatívne finančné príspevky, ktoré nie sú explicitne zahrnuté do rozpočtu MZV SR, predkladá sa návrh, aby finančné krytie bolo zabezpečené v rámci schváleného rozpočtu MZV SR na rok 2005 z kategórie 640 – bežné transfery. Z titulu úhrady dobrovoľného príspevku SR do medzinárodných fondov NATO/PzM a OBSE nevzniknú dodatočné nároky na úhradu členských príspevkov za SR do medzinárodných organizácií v roku 2005.